जंगली जानवरों से आए दिन हो रहे हादसे, किसानों की मेहनत भी बर्बाद
घाड़क्षेत्रमें जंगली जानवरों के आतंक से लोग परेशान है। जहां से जंगली जानवर किसानों की मेहनत को रौंद रहे हैं वहीं आए दिन सड़क हादसों का भी सबब बन रहे हैं। वाहनों की चपेट में आने से जानवर घायल होकर दम तोड़ रहे हैं। किसानों ने इनको पकड़ने की गुहार लगाई है।
घाड़ क्षेत्र के किसान जंगली जानवरों से निजात पाने के लिए अरसे से मांग करते रहे हैं। भाजपा सरकार के सत्ता में आने पर किसानों को उम्मीद लगी थी कि इस मामले में कुछ होगा, लेकिन ढाई साल में भी कुछ राहत मिलने से वे परेशान है। क्षेत्र के किसान राजकुमार राणा मलिकपुर बांगर, राजकुमार कांबोज बिहटा, योगेश, हुकमचंद, सतीश संधाए, कर्मबीर चबुतरों, महिंद्र आर्य, नंबरदार राहुल राणा, सकील खान, धर्मपाल आदि का कहना है कि बिलासपुर समूचे घाड़ क्षेत्र में नीलगाय, बंदर जंगली सुअर का आतंक है। इनकी संख्या हजारों में है। सबसे अधिक किसानों की फसल को नुकसान पहुंचाते हैं। जिन्हें मारने की परमिशन नहीं है। किसानों का कहना है कि जब तक सरकार किसानों को इन जानवरों से राहत नहीं दे सकती तो उन्हें बर्बाद फसल का मुआवजा मिलना चाहिए। बिहटा के किसान राजकुमार कांबोज, योगेश, रविंद्र छलौर, लेखराज ने बताया कि उनके गांवों में जंगली सुअर बंदरों की संख्या है। लोगों के घरों तक इनका आतंक है। यहां तक कि बंदर तो सड़क से गुजरने वाले राहगीरों पर भी अनेक बार हमला कर चुके हैं। किसानों का कहना है कि दूसरे कस्बे शहरों से बंदरों को पकड़ कर यहां पर छोड़ दिया जाता है। किसानों की मांग है कि पकड़े गए बंदरों को खेतों के समीप छोड़कर दूर जंगलों में छोड़ा जाना चाहिए। वहीं बंदरों की नसबंदी करके ही छोड़ा जाए।
जंगली जानवरों से बढ़ रहे सड़क हादसे
क्षेत्रमें इन जंगली जानवरों की वजह से आए दिन लोग जख्मी हो रहे हैं। वहीं जंगली जानवर भी चोटिल होकर दम तोड़ रहे हैं। बीती रात कपालमोचन कश्यप धर्मशाला के सामने बाइक से नीलगाय के टकरा जाने से रामपुर निवासी बाप-बेटी गंभीर रूप से घायल हो गए। हादसे में नीलगाय भी घायल हो गई थी। जिसे उपचार के लिए वन विभाग के कर्मचारी कलेसर ले गए। राजेश सिंगला बाबा जंड़दास ने घायल नीलगाय की सूचना वन विभाग को दी। वन विभाग के इंस्पेक्टर जयदेव ने बताया कि नीलगाय को उपचार के लिए छछरौली के अस्पताल भेज दिया गया है। इससे पहले भी जंगली जानवर के टकराने से कई हादसे हो चुके हैं।
hin_Deva hin_Deva hin_Deva bho_Deva hin_Deva